Document ID: 32013R0786

A BIZOTTSÁG 786/2013/EU RENDELETE
(2013. augusztus 16.)
a 853/2004/EK európai parlamenti és tanácsi rendelet III. mellékletének az élő kagylókban található yessotoxinok megengedett határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 10. cikke (1) bekezdése d) pontjára,
mivel:
(1)
A 853/2004/EK rendelet különleges, az élelmiszer-ipari vállalkozók által követendő higiéniai szabályokat állapít meg az állati eredetű élelmiszerekre vonatkozóan. A rendelet alapján az élelmiszer-ipari vállalkozóknak biztosítaniuk kell, hogy az emberi fogyasztásra forgalomba hozott élő kagylókban található - a teljes testben vagy a külön fogyasztható részekben mért - tengeri biotoxinok összmennyisége ne haladja meg a rendelet III. melléklete VII. szakasza V. fejezetének 2. pontjában előírt határértékeket. Az V. fejezet 2. pontjának d) alpontja a yessotoxinok maximális határértékét kilogrammonként 1 milligramm yessotoxin-ekvivalens tartalomban határozza meg.
(2)
Az Európai Élelmiszerbiztonsági Hatóság (EFSA) 2008 decemberében elfogadta az élelmiszerláncban előforduló szennyező anyagokkal foglalkozó tudományos testületnek az Európai Bizottság kérésére elkészített, a kagylókban található tengeri biotoxinok yessotoxin-csoportjára vonatkozó szakvéleményét (2). A szakvélemény alapján egy akut toxicitási vizsgálatsorozat során a yessotoxinok szájon át történő beadását követően nem figyeltek meg halálos vagy klinikai mérgezésre utaló tünetet. Az EFSA megállapította továbbá, hogy egy adag kagyló nem tartalmazhat kilogrammonként 3,75 milligramm értéket meghaladó yessotoxin-ekvivalenst. Ez az érték magasabb, mint a 853/2004/EK rendelet III. melléklete VII. szakasza V. fejezetének 2. pontja d) alpontjában meghatározott jelenlegi határérték.
(3)
A CODEX halakkal és halászati termékekkel foglalkozó bizottságának 32. ülésén (2012. október 1-5.) megerősítették, hogy a yessotoxinokat törölni kell a nemzetközi szinten vizsgálandó tengeri biotoxinok listájáról.
(4)
Az EFSA szakvéleményére és a CODEX halakkal és halászati termékekkel foglalkozó bizottságának 32. ülésén elfogadott következtetésekre figyelemmel a yessotoxinok jelenlegi határértékét indokolt kilogrammonként 3,75 milligramm yessotoxin-ekvivalens értékre emelni.
(5)
A 853/2004/EK rendelet III. mellékletét ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 853/2004/EK rendelet III. melléklete VII. szakasza V. fejezete 2. pontjának d) alpontja helyébe a következő szöveg lép:
„d)
yessotoxinok esetében, 3,75 milligramm yessotoxin-ekvivalens kilogrammonként;”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. augusztus 16-án.

Labels: 0
17
20
6